וזה החלב, הוא מכלל חלב הכסלים. ואח"כ מושכים חמשה חוטים שבכסלים, שהם ג' מהימין ושנים מהשמאל. השלשה שמימין, מתפצלים לשנים שנים, והשנים שבשמאל, כל אחד מהם מתפצל לשלשה שלשה, וראשו האחד מחובר לשדרה, והם נקראים חוטי העוקץ וחוטי הדפנות וחוטי הכסלים ואיסורן משום חלב. ואם שולפן כשהם חמין, נשלפין כולם. ואם נתקררו, אינם נשלפים וצריך לחטט אחריהם. ואח"כ קורעים בסכין קרום דק שאצל השדרה ממש משני צדדיה, מתחת המתנים עד הצלעות. והוא המקום שייראה למראית העין כעין לבן לאור החמה או לאור הנר מאחורי הבהמה, ויראה מבפנים ועליו אין בשר.